Diari Oficial de la Generalitat Valenciana


Sumari del DOGV 4184, del 06-02-2002 (2002/505)

RESOLUCIÓ de 17 de gener de 2002, del Rectorat de la Universitat de València, per la qual s'aprova la delegació de funcions en els vicerectors, la secretària general, el gerent i altres òrgans d'aquesta universitat.
-----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4184

Data del DOGV
:   06-02-2002

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2002/505


Data del document
:   17-01-2002

Organisme emissor
:   Universitat de València

Tipus de document
:   Resolució

Descriptors 

:   * delegació de poders
    * competència administrativa
    * universitat

RESOLUCIÓ de 17 de gener de 2002, del Rectorat de la Universitat de València, per la qual s'aprova la delegació de funcions en els vicerectors, la secretària general, el gerent i altres òrgans d'aquesta universitat. [2002/X505]
  
Els Estatuts de la Universitat de València, aprovats per Decret del Consell de la Generalitat Valenciana el 28 d'octubre de 1985, atribueixen al rector les facultats i les competències que es recullen en l'article 113.
  
A l'objecte d'assolir una major eficàcia en la gestió dels òrgans universitaris, alhora que s'evite una sobrecàrrega i acumulació de funcions en la persona del rector, sense minva les garanties jurídiques dels particulars, i de conformitat amb el que preveuen els articles 13 de la Llei 30/1992, de Règim Jurídic de les Administracions Públiques i del Procediment Administratiu Comú, i 114 i 122 dels Estatuts de la Universitat de València, aquest Rectorat, a l'empara de les competències que li confereix la legislació vigent, ha resolt:
  
La delegació de les atribucions del rector en les matèries i òrgans següents:
  
Primer
  
Es deleguen en la vicerectora de Professorat les facultats i les competències que atribueixen al rector, pel que fa al personal docent i investigador de la Universitat de València, la legislació vigent, els Estatuts de la Universitat de València i les disposicions concordants i complementàries en aquesta matèria i, en particular, la convocatòria dels concursos per a la provisió de places de professorat contractat, la contractació de professorat, la resolució sobre les situacions administratives, la concessió de permisos i llicències, concretament la concessió de llicències per estudis superiors a set dies, i el reconeixement de triennis i components docents i, en general, totes aquelles funcions que estan atribuïdes al rector relacionades amb el professorat universitari.
  
Així mateix, es delega en la vicerectora de Professorat la presidència de la Comissió de Professorat, de la Comissió d'Apel·lacions de Concursos i de la Comissió que ha d'informar la contractació de professors emèrits.
  
Segon
  
Es deleguen en el vicerector d'Investigació i d'Organització de la Docència les competències per realitzar la proposta, la formalització i la contractació de projectes europeus d'investigació; la celebració de convenis específics d'investigació; les atribucions relatives a matèria de beques i ajudes d'investigació, la convocatòria de les beques pròpies de la Universitat i el nomenament dels becaris; l'autorització de pagaments a professors i personal investigador per activitat investigadora en matèria de contractes d'investigació i efectuar plans específics d'informatització. També es deleguen les facultats i les competències que estan atribuïdes al rector, pel que fa a l'ordenació acadèmica contingudes en la legislació vigent, els Estatuts de la Universitat de València i en les disposicions concordants i complementàries en aquesta matèria; la supervisió de l'oferta de curs acadèmic, de l'organització de la seua matrícula i del seu calendari i l'organització dels centres responsables de la impartició dels títols universitaris i, en general, totes aquelles funcions que s'atribueixen al rector, dins l'àmbit de la investigació, les noves tecnologies i l'organització de la docència, la legislació vigent, els Estatuts de la Universitat de València i les altres normes que puguen contenir-se en la normativa específica.
  
Així mateix, es deleguen en el vicerector d'Investigació i d'Organització de la Docència la presidència del Consell Assessor de l'Observatori Astronòmic, de la Comissió d'Investigació, de la Comissió d'Informàtica i de la Comissió d'Organització de la Docència.
  
Tercer
  
Es deleguen en el vicerector d'Infraestructures i Planificació les competències que estan atribuïdes al rector pel que fa al seguiment del pla de finançament plurianual; el seguiment de l'execució i la liquidació pressupostària; el seguiment i el control de les inversions procedents de la Generalitat i dels fons Feder; el seguiment i el control del Pla d'Inversions amb la Generalitat; l'actuació en els expedients de contractació realitzats a l'empara del Reial Decret Legislatiu 2/2000, pel qual s'aprova el text refós de la Llei de Contractes de les Administracions Públiques; l'adjudicació de contractes públics; les biblioteques; la Comissió Mixta entre Universitat-Institucions Sanitàries; la realització d'anàlisis de prospectiva sobre l'organització de la Universitat de València; l'elaboració de models distributius en matèria econòmica per a centres i departaments; informació i gestió dels espais de la Universitat de València.
  
Així mateix, es delega en el vicerector d'Infraestructures i Planificació la presidència de la Comissió Econòmica, de la Comissió d'Informació Bibliogràfica, i de la Mesa Negociadora amb els sindicats.
  
Quart
  
Es deleguen en el vicerector de Cultura aquelles facultats que estan atribuïdes al rector en matèria de coordinació de les relacions amb la resta de les institucions i en política d'informació i comunicació; la coordinació i la gestió de les diverses Aules de Cultura, de la Sala d'Exposicions; la conservació del Patrimoni; l'adopció de totes aquelles decisions relatives a la conservació i l'ús de l'edifici històric de la Universitat de València; la coordinació i la gestió dels actes de celebració del cinquè centenari de la Universitat de València; la direcció i la coordinació de la Universitat d'Estiu de Gandia; la gestió dels col·legis majors propis, i també totes aquelles facultats i competències que atribueixen al rector, en matèria d'activitats culturals, la legislació vigent, els Estatuts de la Universitat de València i les altres disposicions que es puguen contenir en la normativa específica.
  
Així mateix, es delega en el vicerector de Cultura la representació de la Universitat en la Comissió Permanent de l'Institut Joan Lluís Vives; la presidència del Consell Executiu de la Fundació General de la Universitat de València., la presidència de la Comissió de Normalització Lingüística i del Consell Editorial.
  
Cinquè
  
Es deleguen en el vicerector d'Organització Administrativa les competències que atribueixen al rector, pel que fa al personal funcionari i el personal laboral d'administració i serveis, la legislació vigent i els Estatuts de la Universitat de València, el conveni col·lectiu i la normativa complementària i, en particular, la resolució de les situacions administratives dels funcionaris i del personal laboral; la convocatòria d'oposicions i de concursos; el nomenament dels tribunals; efectuar la proposta anual de plantilla orgànica del personal d'administració i serveis; el règim de provisió dels llocs de treball i el règim de trasllat; i la iniciació i el seguiment de la potestat disciplinària a la Universitat de València.
  
Així mateix, es delega en el vicerector d'Organització Administrativa la presidència de la Comissió de Disciplina, la Comissió de Personal d'Administració i Serveis, del Comitè de Salut Laboral i de la Comissió de Normalització i Homologació de la documentació administrativa.
  
Sisè
  
Es deleguen en el vicerector d'Estudis les competències que estan conferides al rector, tant en la legislació vigent com en la que es dicte, en matèria d'aprovació, modificació i seguiment dels programes d'ensenyament i plans d'estudis; la convalidació parcial d'estudis de plans antics; l'accés i la permanència dels estudiants a la Universitat de València; la preinscripció i l'admissió d'estudiants a centres; el nomenament de membres de tribunals de proves d'accés a la universitat, de delegats de centres privats adscrits a la Universitat de València en què s'impartesca el Curs d'Orientació Universitària, dels coordinadors de matèria del Curs d'Orientació Universitària i dels especialistes per matèries de batxillerat LOGSE per a la confecció de proves d'accés a la universitat; l'avaluació de la docència; la formació permanent; la resolució de tots aquells recursos que els alumnes interposen contra les decisions i les resolucions que la Universitat de València dicte en matèria de règim d'estudiants i, en general, totes aquelles funcions que atribueixen al rector, dins l'àmbit dels estudis universitaris, la legislació vigent, els Estatuts de la Universitat de València i les altres disposicions que puguen contenir-se en la normativa específica.
  
Així mateix, es delega en el vicerector d'Estudis la pertinença, en representació de la Universitat de València, a la Comissió Interuniversitària d'Accés a la Universitat i la presidència de la Comissió d'Avaluació, de la Comissió d'Estudis i de la Comissió de Doctorat.
  
Setè
  
Es deleguen en el vicerector d'Extensió Universitària i Relacions amb la Societat la gestió dels cursos d'extensió universitària, de la Universitat als Pobles i de Formació extracurricular; la realització i la coordinació de les activitats de caràcter esportiu dependents de la Universitat de València; la direcció i la coordinació, amb el vicerector d'Estudiants, de l'escola d'estiu ?La Nau dels Xiquets?.
  
Així mateix, es delega en el vicerector d'Extensió Universitària i Relacions amb la Societat la presidència de la Comissió General de Pràctiques de la Universitat de València, de la Comissió d'Extensió Universitària. i de la Comissió d'Educació Física i Esports.
  
Vuitè
  
Es deleguen en el vicerector d'Estudiants les facultats de convocatòria i resolució de bosses de viatge a estudiants de primer, segon i tercer cicle; d'ajudes a projectes d'associacions d'estudiants; d'ajudes tècniques a estudiants amb discapacitats; i d'ajudes a projectes de cooperació i solidaritat de grups d'estudiants.
  
Així mateix, es delega en el vicerector d'Estudiants la presidència de les comissions que atorguen les ajudes anteriors.
  
Novè
  
Es delega en la secretària general la presidència de la Comissió del Programa de Solidaritat amb el Tercer Món de la Universitat de València ?Una Nau de Solidaritat?.
  
Deu
  
Es delega en el gerent la facultat d'autoritzar i de disposar les despeses, i també d'ordenar pagaments de qualsevol mena; les competències que la legislació vigent ,en matèria de contractació administrativa en l'àmbit del Reial Decret Legislatiu 2/2000, pel qual s'aprova el text refós de la Llei de Contractes de les Administracions Públiques i la normativa que el desenvolupa, assigna a l'òrgan de contractació; de reconèixer les obligacions i ordenar-ne els pagaments dins l'àmbit de les seues competències; d'autoritzar les comissions de serveis amb dret a indemnització i verificar-ne que s'han fet; d'executar el pagament mitjançant els fons de maniobra de la unitat de despeses i les despeses menors realitzades en la caixa fixa.
  
Onze
  
Així mateix, es delega en tots els vicerectors, en la secretària general i en el gerent l'autorització de les comissions de serveis amb dret a indemnització, i també la verificació que s'han fet.
  
Dotze
  
Es deleguen en el director de Relacions Internacionals totes aquelles facultats que estan atribuïdes al rector respecte de l'elaboració de convenis amb unes altres universitats estrangeres; els programes europeus d'estudis; el programa de cooperació interuniversitària de l'Agència Espanyola de Cooperació Internacional i les convocatòries d'ajudes per a la promoció d'intercanvis acadèmics entre universitats.
  
Tretze
  
Es delega en els degans de facultats, els directors d'escoles universitàries, els directors d'instituts universitaris, els directors de col·legis majors i els directors de serveis la facultat d'autoritzar i de disposar les despeses, i també d'ordenar pagaments de qualsevol mena, dins l'àmbit de les seues respectives competències, que comprenen els seus centres o serveis; de reconèixer les obligacions i ordenar-ne els pagaments en l'àmbit a què es refereix la frase anterior; d'executar el pagament mitjançant els fons de maniobra de la unitat de despesa i les despeses menors realitzades en la caixa fixa.
  
Catorze
  
Així mateix, es delega en els degans de facultat i els directors d'escola universitària la concessió de llicències per estudis dels professors fins a set dies i la resolució de les sol·licituds de trasllat dels expedients dels estudiants.
  
Així mateix, es delega en els degans de facultat i els directors d'escola universitària la presidència de les comissions de contractació de professorat que actuaran com a òrgans de selecció en els concursos per a la provisió de places de professorat contractat corresponents als departaments adscrits a les esmentades facultats o escoles. Igualment, es delega en ells la presidència de les comissions de contractació sempre que la convocatòria del concurs especifique que la docència s'impartirà en l'esmentada facultat o escola, encara que les places convocades pertanguen a departaments adscrits a un altre centre.
  
Quan la plaça convocada estiga adscrita al departament al que pertany el degà o director actuarà com a president de la comissió de contractació un altre membre de l'equip de direcció del centre que no pertanga a l'esmentat departament i que serà designat pel degà o director.
  
Quinze
  
Es delega en els directors de departament la facultat d'autoritzar i de disposar les despeses, i també d'ordenar pagaments de qualsevol mena dins l'àmbit del departament que dirigeixen.
  
Setze
  
Es delega en el director del Servei de Publicacions la signatura de contractes editorials.
  
Aquesta delegació d'atribucions no impedirà la possibilitat del rector de reclamar-ne per a si el coneixement i la resolució.
  
De conformitat amb allò que disposa l'article 13 de la Llei de Règim Jurídic de les Administracions Públiques i del Procediment Administratiu Comú, sempre que l'òrgan delegat faça ús de la delegació continguda en aquesta resolució, es farà constar aquesta circumstància expressament en l'acte administratiu que es dicte.
  
En cap cas no es podran delegar les atribucions que es tinguen al seu torn per delegació continguda en aquesta resolució.
  
Les resolucions que es dicten en virtut d'aquestes delegacions, exhauriran la via administrativa i deixaran expedita la via judicial.
  
De conformitat amb allò que assenyala l'article 13 de la Llei de Règim Jurídic de les Administracions Públiques i del Procediment Administratiu Comú, aquesta resolució es publicarà en el Diari Oficial de la Generalitat Valenciana i tindrà efecte a partir de l'endemà de la seua publicació.
  
Aquesta delegació deroga qualsevol altra delegació de les competències atribuïdes que s'hagués efectuat anteriorment, bé en aquests mateixos òrgans o en uns altres de distints.
  
València, 17 de gener de 2002.- El rector: Pedro Ruiz Torres.